Politica tut bufatg 

Da Gisula Tscharner, Veulden 

La politica saja ina chaussa tschuffa, din blers. Cumbat (da territori, sco tar ils animals) tranter partidas, din auters. Marionetta da l’economia…., filz, portgaria, manzegnas ed engion insumma…, tut quai è conuschent. Surtut quels che nun han actualmain in'incumbensa u ina sutga en in uffizi/gremi public, quels cultiveschan e nutreschan la persvasiun da la catastrofalitad da la politica insumma. «Quels san ina merda…», u: «Quai faschess jau tut auter, sche…» 

Sche tge? Sche Vus As mettias forsa a disposiziun per las proximas elecziuns, naziunalas?, cirquitalas?, communalas? Cler, quai patratg er jau, per esser tut averta…, jau faschess tut in pau meglier… Tge è propi «politica»? Ina concurrenza dals megliers oraturs u da las meglras giuristas? Sco la concurrenza da Miss Svizra? Il pled «politica» cumpara mintga di en buccas e gasetta e moniturs, cumbain che paucs conuschan sia muntada. 

Quest pled omnipreschent quai vegn dal grec «politikä» e vul dir: «quai che pertutga 
ils burgais (gr. politikoi)e las burgaisas d’ina citad, d’in stadi», quai che promova ina convivenza ideala da sutensi e da surengiu e sin il medem nivel. La convivenza ideala è quella che resguarda tant sco pussaivel ils dretgs ed impuls fundamentals d’ina gruppa d’umans. Manar in cumin u in stadi è pia per definiziun insatge democratic, insatge che prenda serius las dinamicas socialas entaifer la populaziun. 

Manar glieud en funcziun politica ha forsa da far cun tadlar e savurar, e quai dapli che cun empermetter e decider. Avais Vus il nas fin sco in animal selvadi? La pazienza d’in bun pedagog? Il talent d’organisar ed intermediar dad ina mamma? L’instinct segir per decider curaschusamain sco la cumandanta da pumpiers? Gea? Alura essas Vus abla, abel da surprender in uffizi politic. Vossa gniffa na cumpara forsa betg mintg’autr’emna sin il frontispizi da la gasetta, ma Vossa lavur porta fritgs concrets, ed ins vegn a sa regurdar gugent e ditg da Vossa perioda d’uffizi, senza glamur e cun profunditad!